**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.08.2018, ora 08.00 – 23.08.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.08.2018, ora 7.00**

**RÂURI**

**Debitele au fost în general staţionare,** exceptând bazinele hidrografice ale râurilor Vişeu, Someș, Crișul Repede, Timiș, Bârzava, Buzău, cursurile superioare ale Bistriței și Moldovei și cursul mijlociu al Mureșului, unde au fost în creştere, ca urmare a precipitațiilor înregistrate și propagării.

Pe râurile din bazinele hidrografice ale râurilor Iza, Siret, Prut, Suceava, Trotuș, Putna, Rm. Sărat, Bărlad, Bega Veche, pe cursul superior al Crișului Alb și pe cursul inferior al Mureşului, debitele au fost în uşoară scădere.

Datorită precipitaţiilor sub formă de aversă, cu caracter torenţial şi mai însemnate cantitativ, căzute în interval, s-au produs creşteri izolate de niveluri şi debite pe unele râuri din sudul, sud-vestul şi centrul ţării.

Debitele se situează la valori peste mediile multianuale lunare pe râurile din bazinele hidrografice: Jiu (fără Motru), Vedea, Ialomiţa, Suceava, Moldova, Bistriţa, Buzău, pe cursurile superioare ale Crișului Alb, Trotuşului şi Putnei, pe cursurile mijlocii şi inferioare ale Oltului şi Siretului, pe cursul inferior al Argeşului, pe cursul Prutului şi pe râurile din Dobrogea.

Pe celelalte râuri debitele au valori cuprinse între 40-90% din normalele lunare, mai mici în bazinul Bârladului şi pe afluenţii Jijiei (10-30%).

În interval au emise o **AVERTIZARE HIDROLOGICĂ** pentru fenomene hidrologice imediate și nouă **ATENŢIONĂRI HIDROLOGICE** pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare,** exceptând râurile din bazinele hidrografice ale râurilor Timiș, Caraș, Nera, Cerna, Prahova, bazinele superioare ale râurilor Bega, Bârzava, Buzău, Teleajen, Dâmbovița, Ialomița, bazinul superior și mijlociu al râurilor Jiu, Someș și Olt, bazinul mijlociu al Mureșului unde vor fi în creștere ușoară datorată precipitațiilor prognozate și râurile din bazinele Siretului şi Prutului, unde vor fi în scădere uşoară.

 Sunt posibile scurgeri importante pe versanți, torenți, pâraie și creșteri rapide de debite și niveluri cu posibile efecte de inundații locale pe unele râuri din zonele de munte, ca urmare a precipitaţiilor, sub formă de aversă, prognozate.

**DUNĂRE**

**Debitul la intrarea în ţară** (secţiunea Baziaş) în intervalul 22-23.08.2018 **a fost în scădere, având valoarea de 2400 m3/s**, sub media multianuală a lunii **august (4300 m3/s).**

În aval de Porţile de Fier, debitele au fost în scădere pe sectoarele Gruia – Bechet și Giurgiu – Tulcea și în creștere pe sectorul Corabia – Zimnicea.

**Debitul la intrarea în ţară** (secţiunea Baziaş) **va fi** staţionar **(2400 m3/s).**

În aval de Porţile de Fier debitele vor fi în scădere pe sectoarele Gruia – Tr. Măgurele şi Oltenița – Tulcea şi staţionare pe sectorul Zimnicea – Giurgiu.

**2.** **Situaţia meteorologică în intervalul 22.08.2018, ora 08.00 –23.08.2018, ora 06.00**

**În ţară,** vremea a fost călduroasă în majoritatea regiunilor, izolat caniculară în cele vestice și sud-vestice. Cerul a fost variabil, cu unele înnorări după-amiaza când s-au semnalat averse, descărcări electrice și intensificări de scurtă durată ale vântului ce pe spații mici au avut și aspect de vijelie, la munte, local în Oltenia și izolat în Banat, Crișana, Maramureș, Transilvania, Dobrogea și Muntenia. Cantitățile de apă au depășit în zona montană și submontană 20 l/mp, până la 47 l/mp la Valea Drăganului (județul Cluj), iar în județul Vâlcea s-a semnalat și grindină. Temperaturile maxime s-au încadrat între 23 de grade la Rădăuți și 36 de grade la Calafat, iar la ora 06.00 se înregistrau 13 grade la Miercurea Ciuc și 25 de grade la Constanța-Dig și Sulina.

***Indicele de confort termic temperatură-umezeală (ITU)*** *a atins și a depășit ușor pragul critic de 80 de unități al disconfortului termic, local, în Banat, Muntenia, sudul și vestul Olteniei și pe arii restrânse în Crișana și Dobrogea.*

**Observație:** *începând de ieri la ora 06.00 au fost în vigoare* ***55 mesaje*** *pentru fenomene meteorologice periculoase imediate, dintre care:*

**- *5 avertizări - cod portocaliu*** *(3 emise de SRPV Timișoara și câte una de SRPV Cluj și SRPV Sibiu) și*

**- *50 de atenționări - cod galben*** *(12 emise de SRPV Timișoara, 10 de SRPV Sibiu, 9 de SRPV Cluj, câte 7 de CNPM și SRPV Craiova, 4 de SRPV Bacău și 1 de SRPV Constanța).*

**La Bucureşti,** vremea a fost călduroasă, cu cerul variabil. Vântul a suflat slab și moderat. Temperatura  maximă a fost de 33 de grade la toate stațiile meteo, iar la ora 06.00 se înregistrau 20 de grade la Afumați și 21 de grade la Filaret și Băneasa.

*Indicele temperatură-umezeală (ITU) a atins și depășit ușor pragul critic de 80 de unități al disconfortului termic.*

**3. Prognoza meteorologică în intervalul 23.08.2018, ora 08.00 –24.08.2018, ora 08.00**

**În ţară,** vremea călduroasă va persista în majoritatea zonelor țării, astfel încât temperaturile maxime se vor încadra în general între 27 și 34 de grade. Indicele temperatură-umezeală (ITU) va atinge și va depăși ușor pragul critic de 80 de unități local în Crișana, Banat, Oltenia și Muntenia și pe spații restrânse în rest. Începând cu orele amiezii, instabilitatea atmosferică se va manifesta prin înnorări, averse ce vor avea și caracter torențial și descărcări electrice în zonele montane, în vestul, sud-vestul și în centrul țării și izolat în rest. Vântul va avea unele intensificări în zona litoralului și în sudul Banatului, dar de scurtă durată, local și în celelalte regiuni, asociat ploilor. Minimele termice vor fi cuprinse între 11 și 22 de grade.

**La Bucureşti,** va fi în continuare o vreme călduroasă, cu o maximă termică de 33...34 de grade. Indicele temperatură-umezeală (ITU) va atinge și depăși ușor pragul critic de 80 de unităţi al disconfortului termic. Cerul va fi variabil, iar vântul va sufla slab și moderat. Temperatura minimă va fi de 18...19 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Argeş Vedea** informează despre **o poluare accidentală a apei lacului Vadul lui Moş, de pe cursul de apă Mamina, com. Berceni, judeţul Ilfov, cu ape de culoare roşu-maroniu, de intensitate medie, din cauze încă necunoscute, în data de 21.08.2018, ora 20.00, care a cauzat o mortalitate piscicolă de aproximativ 200kg**. S-au recoltat probe de apă care sunt în curs de efectuare. S-a luat măsura de adunare a peştelui mort, care a fost predat unei unităţi pentru neutralizarea deşeurilor toxice. Se cercetează zona pentru depistarea poluatorului.

Se va reveni cu informaţii suplimentare.

**ABA Mureş** revine cu **informaţii suplimentare referitoare la evenimentul de calitate a apei râului Mureş, mal drept, pe sectorul din extravilanul loc. Vălenii de Mureş Brancoveneşti, lângă DN 15, jud. Mureş, la data de 21.08.2018, ora 14.45, unde s-a observat culoarea maronie a apei, datorită materiilor în suspensie, fără mortalitate piscicolă, pe circa 2 km aval**. Personalul de specialitate din cadrul SGA Mureş (ITA şi SH Reghin) s-a deplasat pe teren pentru investigaţii şi recoltare probe de apă (conform tabel).

Tabel: calitatea Apelor râului Mureş aval de staţia de sortare

|  |  |  |  |  |  |  |
| --- | --- | --- | --- | --- | --- | --- |
| Indicatorul de calitate  | U.M. | Apa uzatăevacuatădin decantorul final al SC All Tin SRL | Limite  stabilite prin Aut g.a. 268/22.09.2016 | Apă de suprafaţă,R. Mureş, 10 m amonte de evacuare din decantorul final al SC All Tin SRL (nepoluată) | Apă de suprafaţă, r. Mureş, 10 m aval de evacuarea din decantorul final al SC All Tin SRL | Apă de suprafaţă, r. Mureş, 2000 m aval de evacuarea din decantorul final al SC All Tin SRL |
|  |  |
| ora recoltarii |  | 16:00 |  | 16:00 | 16:10 | 16:30 |
| Materii în suspensie | mg/l | **7512** | 60 | 28,8 | **2044** | **1952** |

S-a constatat că prin evacuarea din decantorul final, colmatat, al staţiei de sortare-spălare deţinută de societatea S.C. All Tin SRL, se evacuau ape uzate tehnologice neepurate corespunzător. S-a intervenit pentru stoparea imediată a evacuării, prin oprirea activităţii de sortare-spălare a staţiei, la ora 18.00.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 21.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**Garda Forestieră Ploieşti** informează despre **stingerea unui incendiu de litieră de pădure, la data de 21.08.2018, ora 14.50, în zona de munte, care a afectat 800mp într-o pădure de răşinoase cu vârsta de 70 ani, în administraţie privată, în zona OSP Dragoslavele, jud Argeş**. Au acţionat pentru stingere 3 persoane angajaţi silvici, 9 pompieri militari, 2 jandarmi, 7 cetăţeni. Cauzele incendiului, care a izbucnit la data de 21.08.2018, ora 12.40, sunt necunoscute.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 21.08.2018 - 22.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**